钦定古今图书集成/理学汇编/文学典/第129卷 > 《师利上人喜作艳词以诗箴之》僧孚
## 钦定古今图书集成/理学汇编/文学典/第129卷 > 《师利上人喜作艳词以诗箴之》僧孚

大道久凌迟，正风还陊隳。无人整颓纲，目乱空伤悲。
卓有出世士，蔚为人天师。文章通造化，动与王公知。
囊括十洲香，名翼四海驰。肆意放山水，洒脱无羁縻。
云轻三事袖，缾锡天下之。诗曲相间作，百纸顷刻为。
藻思洪泉泻，翰墨清且奇。惜哉大手笔，胡为弄柔词。
愿师持此才，奋起革浇漓。惊彼东山嵩，图祖进丰碑。
‘再续辅教编，高步凌丹墀。他日僧史上，万世为蓍龟。
迦叶闻琴舞，终被习气随。伊余浮薄人，赠言增忸怩。
倘能循我言，佛日重光离’。